Foto/Screenshot: Index/Press/YouTube/Twitter

KATOLIČKI list Glas Koncila ponovno se proslavio svojim naprednim stavovima, a svećenik dr, Ivica Raguž ovog je puta oduševio domaću javnost mudrolijom kako su žene koje traže jednakost "neposlušne" i "odbijaju prihvatiti da je muškarac prvotan".

I dok se dio čitatelja na ovakve budalaštine tek nasmije odluči ih potisnuti u podsvijest, ostali vrlo dobro znaju da je Glas Koncila bio i ostao mjesto s kojeg već dugi niz godina dolaze neki od najvećih "bisera" koji nas ponekad nasmijavaju, ponekad tjeraju na kolutanje očima, a ponekad su uznemirujuće nazadni i izuzetno štetni.

Ovo su samo neki od hitova domaćih popova ili tzv. "pop hitovi".

Imaju li vjernice nakon pobačaja pravo na normalan život?

"Mi Kristovi vjernici znamo da se čovjek vlastitim naravnim silama ne može osloboditi ni grijeha ni njegovih posljedica. Upravo zato pojavljuje se »Jaganjac Božji koji oduzima grijehe svijeta« - Isus Krist koji nas oslobađa preuzimajući na sebe odgovornost za naše grijehe. Prihvaćajući tu njegovu ponudu, snagom njegove smrti i uskrsnuća potpuno se od grijeha oslobađamo. Iz njegove se smrti iznova rađamo, u toj smrti naš grijeh umire, naprosto ga više nema. Iznova rođeni imamo pravo na nepomućenu radost."

Što crkva misli o mamografiji?

"Osim što ne pridonosi smanjenju smrtnosti od te bolesti mamografija povećava rizik za nastanak raka dojke i kardiovaskularnih bolesti. Osim što je kontroverzna pa osobnu odluku svake žene o pristanku na 'skrining' čini nesigurnom, mamografija predstavlja 'dijagnostičko nasilje', koje svakodnevni život pretvara u patološku potragu za bolešću".

Hoće li vas Bog kazniti zbog samozadovoljavanja?

Samozadovoljavanje je bez sumnje nered, zloporaba spolnosti koja ima sasvim drugi smisao. Ona je naravno čovjekovo svojstvo koje ga usmjerava da se ostvaruje darujući se drugoj osobi i stvarajući obitelj koja je prva naravna stanica ljudskoga društva i kolijevka novih života. Na žalost je tako da grijehom ranjena ljudska narav često ne uspijeva u cjelini se ostvarivati po Božjemu naumu. Samozadovoljavanjem se osoba zatvara u sebe, uzalud troši Božji dar, što može voditi stanovitom kržljanju ili čak izobličenju osobnosti.

(...)

"Sasvim ste u pravu smatrajući da je samozadovoljavanje daleko manji grijeh od preljuba i bludničenja, jer ne uvlači u grijeh druge osobe i ne oštećuje izravno opće dobro. Ipak, u stanovitoj mjeri, nanosi štetu osobi samoga grešnika, što znači da oštećuje vrijednost koja je Bogu važna."

(...)

"Ne gubite pouzdanje, nego se vježbajte u svladavanju i neka to bude bez panike i samoprezira. Najbolje je imati stalnoga razboritog ispovjednika i biti s njime sasvim iskren. On je stručno osposobljen tako da se ne čudi niti sablažnjava, nego grešniku pomaže provjerenim sredstvima milosti. Redovito primanje sakramenata sigurno će Vas ojačati te će Vas uspjesi u svladavanju mnogo više zadovoljavati nego samozadovoljavanje."

Može li homoseksualna osoba biti vjeroučitelj?

"Stavovi su Crkve glede pitanja homoseksualnosti jasni: ne osuđuje takvo stanje ili spolnu usmjerenost, ali osuđuje homoseksualno ponašanje i čine kao grijeh. Stavovi Crkve najbolje su, prema našem sudu, izneseni i pojašnjeni u dokumentu »Pismo biskupima Katoličke Crkve o pastoralnoj skrbi za homoseksualne osobe«. To je pismo priredila Kongregacija za nauk vjere 1986. i na temelju njega pokušavamo i odgovoriti na Vaš upit, premda odmah želimo reći da odgovor ne nudimo samo o konkretnom slučaju o kojemu pišete jer ne poznajemo sve okolnosti."

(...)

"Možda nam kao dobra smjernica može poslužiti i jedna rečenica iz pastoralnog pisma švicarskih biskupa upravo o tom problemu: Onaj tko ne živi svoju homoseksualnu sklonost, već se spolno suzdržava, može djelovati i u Crkvi. Međutim, ako se netko želi i homoseksualno ponašati i tako živjeti, govoreći da je i to dobro, jasno mu treba reći da je to moralno neprihvatljiva odluka zbog koje mora snositi i odgovarajuće posljedice."

Papa Franjo poziva na pomoć izbjeglicama, a Glas Koncila?

Svi koji dolaze u ove kraje su "prikladni za ostvarivanje ciljeva ideologije globalizma koja ima naum razaranja ne samo obitelji, nacije, nacionalne države, kulturnog identiteta, nego i, možda osobito, monoteističkih svjetskih religija,posebno kršćanstva u svim njegovim pojavnostima".

Smiju li vjernici nazočiti feminističkim skupovima?

"Na žalost, feminizam može značiti i nastojanje da žena bude muškarcu ne samo jednakopravna nego da potiskuje svoju cjelovitu ženstvenost kako bi se od muškarca što manje razlikovala. Tu se onda javljaju zahtjevi da ona bude »gospodarica svoga tijela« tako da slobodno raspolaže svojom plodnošću, da u spolnom životu ne bude vezana nikakvim obzirima, da ima pravo na pobačaj i slično. Takav feminizam protivi se ženskoj naravi i kršćani ga ne mogu prihvatiti, doživljavaju ga kao izričito i sustavno protivljenje naumu što ga Bog ima stvarajući čovjeka kao muško i žensko. Vjernost tom Božjem naumu traži da muškarac bude zaista muško, a žena zaista žensko, da se njihove posebnosti ne potiru kao da bi čovjek i u poslovnom i javnom i ljubavnom životu bio dvospolno ili bespolno biće."

Kako prepoznati napastovanja Sotone?

"Podsjećamo Vas da Sveto pismo Sotonu označava kao »oca laži«. Sotona je dakle zavodnik, onaj koji hoće čovjeka uvjeriti da je nešto što je objektivno zlo ipak dobro i da to, makar bilo zlo, treba prihvatiti i slijediti. Svako napastovanje Sotone za čovjeka je kušnja, koju Bog dopušta i u kojoj Bog ne ostavlja čovjeka samoga. Bog je svakom čovjeku dao savjest, svoj jasan glas u najintimnijoj čovjekovoj nutrini, koji jasno čovjeku govori što je dobro prije čina, u činu i poslije čina. No kušnje, koje Bog dopušta, neizostavni su dio ljudskoga života, a prvotna im je svrha da se čovjek po njima utvrdi i produbi u svojoj vjernosti Bogu i u svojoj opredijeljenosti za dobro, pozitivno, Božje, da bi konačno u svojoj posljednjoj odluci bio spreman prihvatiti Boga i Božje milosrđe."

Je li grijeh ići na estetsku operaciju?

Tekst se nastavlja ispod oglasa

"Ako netko želi samo poboljšati ono što mu je Bog darovao, ako želi ispraviti nešto na svom licu ili tijelu zbog čega ima poteškoća, npr. da mu se drugi rugaju, ponižavaju ga ili omalovažavaju, onda je nakana takvoga čovjeka dobra pa je i čin podvrgavanja plastičnoj, estetskoj operaciji dobar.

Osoba koja je suočena s pomišlju o estetskoj operaciji, trebala bi dakle imati jasan stav koji je motiv vodi na taj čin. Moguće je, naime, da neka osoba bude toliko nezrela, i ljudski i duhovno, da ne može prihvatiti sebe samu kakva jest. Takvoj osobi daleko je potrebnije ljudsko i duhovno sazrijevanje, pa da se prihvati kakva jest, negoli podvrgavanje estetskoj operaciji. Naime, osoba koja ne prihvaća i ne voli sebe, ne može prihvatiti ni voljeti nikoga drugoga - ta Bog je zapovjedio: 'Ljubi bližnjega svoga kao sebe samog'."

Je li smrtni grijeh nositi mini suknju?

"Ako mu ne namjeravaš dopustiti da te svlači rukama, zašto ga izazivaš da to čini očima?

Kad o svemu tome dobro razmisliš, vjerojatno ćeš priznati da vjeroučiteljica nije bez razloga govorila, premda se njezino mišljenje ne može u cjelini doslovno primijeniti na svaki pojedini slučaj, na svaku djevojku u mini suknji. Treba računati i s nezlonamjernim podlijeganjem modi i s praktičnošću kratke odjeće u športu ili naprosto u vrućim danima, na ljetovanju i na plaži, ali je vrlo često riječ o namjernom privlačenju muških pogleda, o svjesnom buđenju, ne samo plemenitih poriva nego i grešnih požuda. U tom slučaju vrijedi krilatica: Mini suknja - maksi napast."

Ima li Procter & Gamble veze sa sotonizmom?

"Istina je da je Glas Koncila, može se reći već davne 1993. (upravo u broju 19, od 9. svibnja) na posljednjoj stranici objavio tekst pod naslovom »Savez sa Sotonom«. Tekst je, objavljen jer su podaci bili zanimljivi kao osobita rijetkost da netko od istaknutih ljudi iz javnoga života javno priznaje svoje novčano podupiranje Sotonističke crkve, prenio »Nedjeljni list« iz švicarskoga katoličkog glasila kako je generalni direktor te kompanije javno pred televizijskim kamerama izjavio da je sklopio savez sa Sotonom i da je velik dio dobitka založio za Stonističku crkvu. Glas Koncila je to prenio pouzdavajući se u svoj izvor - švicarski crkveni list.

No, kasnije se ispostavilo, i to je već objavljeno u Glasu Koncila, da je taj švicarski katolički list nasjeo anonimnom letku koji je zacijelo lansirala – nelojalna konkurencija."

Kakav je stav Crkve u vezi s Olimpijskim igrama?

"Bez obzira na povijesno podrijetlo i prvotna značenja, u naše su doba Olimpijske igre velike međunarodna sportska natjecanja. Stav Crkve prema tim igrama isti je kao i prema svim takvim priredbama i natjecanjima i sportu uopće.

U davnoj pretkršćanskoj prošlosti stari su Grci, kao na svoj način religiozni ljudi, zacijelo i tim igrama odavali počast svojim božanstvima. Danas likovi tih božanstava nikome nisu svetinje, nego su u više slučajeva postali znakovi za određene znanosti, pokrete i ideje.

Lik koji je u pogansko doba značio grčku božicu Pobjede danas naprosto znači pobjedu, kao što je u nekim slučajevima označuje slovo V. Tako su primjerice starogrčke muze u naše doba oznake pojedinih grana umjetnosti, pri čemu nitko ne misli da je riječ o nekim božanskim bićima kojima bi se odavala počast. "

Može li Bog osloboditi od kleptomanije?

"Kleptomanija je jedna od mogućih manifestacija psihički oboljelih osoba. Oboljeli od psihičkih bolesti redovito su osobe sa smanjenom uračunljivošću i odgovornošću, pa je tako smanjena ili je još jedva ima i moralna odgovornost.

Drugim riječima osoba koja pati od kleptomanije, to što često nešto ukrade, ne čini to svjesno da bi učinila zlo, nego je nešto iznutra na to neodoljivo tjera pa nema slobode izbora između dobra i zla. Zato takvim osobama krađa nije grijeh kao što je to inače drugim ljudima.

Liječenje je svih psihičkih bolesti vrlo teško, ali valja uvijek pokušati. Bog može čudesno ozdraviti od svake bolesti, ali ako to i ne učini on ima dovoljno razumijevanja i ljubavi i za takve osobe. "

Može li se biti praktični vjernik, a u isto vrijeme nudist?

"Čovjek kojemu je do kupanja i do sunčanja, ako je iole zreo, može biti gospodar svojih očiju i normalno se ponašati. Vjernik koji ne bi imao snage obzirnom disciplinom očiju i mašte odupirati se napastima, ne bi smio ići na takve plaže."

Smiju li vjerski listovi u otpad?

"Crkveni listovi, kao i svi drugi, potrošna su roba - pa ih nakon čitanja bez ikakve grižnje savjesti možete spaliti ili baciti u smeće. Grijeh bi počinio samo onaj tko bi namjerno uništavao vjerski list jer bi to bio način iskazivanja mržnje ili netolerancije prema Bogu, Crkvi i vjeri, ili tko bi ga namjerno uništavao samo da ne bi mogao dospjeti do čitatelja."

Kakav je stav katoličke crkve prema obrezivanju žena?

"Čupanje dražice djevojčicama prije početka puberteta namijenjen je da budućoj ženi onemogući doživljaj spolne naslade. Žena tako ostaje manje zahtjevna, samo vrijedna i vjerna supruga i majka. Možda je to bilo posebno prikladno muškarcima koji su morali imati više žena", objašnjava urednik Glasa Koncila užasavajući "običaj".